钦定古今图书集成/明伦汇编/官常典/第571卷 > 纥石烈胡剌
## 钦定古今图书集成/明伦汇编/官常典/第571卷 > 纥石烈胡剌

按《金史》本传：“胡剌，晦发川唵敦河人，徙西北路，识契
丹字，为帅府小吏。梁王宗弼复陕西，久不通问，睿宗
在燕京，遣胡剌往候之。是时，宗弼自凤翔攻和尚原，
使胡剌视彼中地形，修道筑城。十二年往滨州，密访
南边事体，及观刘豫治齐状，尽得其虚实，睿宗甚嘉
之。皇统初，从宗弼渡淮，及下庐、和二州，大破张浚、韩”
世忠等军，遣胡剌驰奏，赏以金盂、重彩五端、绢五疋。
七年，授同知景州军州事，以廉加忠武校尉。天德初，
以监察御史分司行台，历同知济州防御使事，入为
监察御史，秩满再任。《大定》二年，迁刑部员外郎，与御
史大夫白彦敬往西北部族市马，累转泗州防御使，
三迁蒲与路节度使，移宁昌军，卒。